LEGISLATÍVNA RADA VLÁDY
   SLOVENSKEJ REPUBLIKY									
                                              
                                               Na rokovanie vlády SR
								      Dňa 12. októbra 2005
								      K materiálu č.15555/2005
								      K bodu č. 4

S T A N O V I S K O

k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon)
(tlač 1268)
––––––––––––––––––––––––––––––––––––––––––––––––––––––––––––––––

I

           Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon)  predkladá na rokovanie vlády Slovenskej republiky minister kultúry Slovenskej republiky František Tóth na základe § 70 ods. 2  zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.   

II
    
           Cieľom predloženého návrhu je vylúčením štátnych symbolov, symbolov obcí a symbolov vyšších územných celkov z ochrany podľa zákona č. 618/2003 Z.z. o autorskom práve a právach súvisiacich s autorským právom (autorský zákon) naplniť verejný záujem na ich vytvorení alebo používaní.
           Návrh zákona reaguje na skutočnosť, že niektorí autori kresieb erbov územnej samosprávy ich považujú za výtvarné diela podľa autorského zákona a majú tendenciu ovplyvňovať používanie obecných symbolov , dávať osobitný súhlas na ich používanie, zhotovovanie rôznych aplikácií, ich publikovanie atď.
           Ministerstvo kultúry SR nepovažuje takéto absolútne vylúčenie symbolov z ochrany autorským zákonom za systémový krok, a to najmä v kontexte rozsahu navrhovanej výluky a s tým súvisiacich ďalších konzekvencií. Okrem uvedeného takáto úprava prekračuje rámec komunitárnej úpravy.
           Z uvedených dôvodov vo svojom stanovisku k predkladanému návrhu zákona neodporúča vysloviť súhlas s týmto návrhom.

III

   Legislatívna rada vlády Slovenskej republiky prerokovala návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 618/2003 Z.z. o autorskom práve a právach súvisiacich s autorským právom (autorský zákon) na svojom zasadnutí 4. októbra  2005. 
      Po prerokovaní a posúdení predloženého návrhu zákona sa Legislatívna rada vlády SR  vyjadrila, aby bolo vypracované a predložené také riešenie, ktoré by bolo v súlade s komunitárnym právom.

IV

Návrh

STANOVISKO
vlády Slovenskej republiky

k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon)
(tlač 1062)
––––––––––––––––––––––––––––––––––––––––––––––––––––––––––––––––

           Vláda Slovenskej republiky považuje  návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 618/2003 Z.z. o autorskom práve a právach súvisiacich s autorským právom (autorský zákon) za legitímnu snahu o presadenie naplnenia verejného záujmu pri vytvorení a používaní štátnych symbolov, symbolov obcí a vyšších územných celkov. Takéto vylúčenie symbolov z ochrany autorským zákonom  však nie je systémovým krokom a prekračuje rámec komunitárnej úpravy. 
    
          Vláda Slovenskej republiky k uvedenému návrhu preto uplatňuje pripomienku v tom zmysle, že odporúča vypracovať návrh zákona, ktorý  by bol v súlade s komunitárnym právom. 
     
           Okrem toho 
- názov návrhu zákona treba upraviť v súlade s legislatívnymi pravidlami, 
- v Čl. I úvodnú vetu je potrebné upraviť takto: „V § 7 sa odsek 3 dopĺňa písmenom c), ktoré   znie:“,
- v Čl. II treba posunúť dátum nadobudnutia účinnosti zákona na neskorší termín.

Bratislava 6. októbra 2005
Vypracovala: H. Sabolová

Schválil:    Štefan Grman
	 generálny riaditeľ 
	sekcie vládnej legislatívy

		
                                                                                      Daniel Lipšic
	podpredseda vlády SR,
	   minister spravodlivosti SR
                                                               a predseda Legislatívnej rady vlády SR